
            REPUBLIKA HRVATSKA				
OPĆINSKI PREKRŠAJNI SUD U ZAGREBU	
           Zagreb, Avenija Dubrovnik 8 				 
							                   Poslovni broj: Pp-3754/2026

U  I M E  R E P U B L I K E  H R V A T S K E 

P R E S U D A

Općinski prekršajni sud u Zagrebu po sucu Valeriji Radić uz sudjelovanje zapisničara Danijele Brebrić, u prekršajnom postupku protiv okrivljenika Deana Stankovića, zbog djela prekršaja iz čl. 229. st. 7. Zakona o sigurnosti prometa na cestama (NN 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22, 133/23, 145/24) povodom prigovora okrivljenika na obavezni prekršajni nalog Gradskog ureda za obnovu, izgradnju, prostorno uređenje, graditeljstvo i komunalne poslove, klasa: 340-07/24-03/30267, nakon provedenog žurnog postupka,

p r e s u d i o  j e

	I. Temeljem čl. 182. toč. 1. Prekršajnog zakona („Narodne novine“ broj 107/07,39/13,157/13, 110/15, 70/17, 118/18, 114/22), 

Okrivljenik: Dean Stanković, rođen 6. veljače 1966., OIB 33787526336, s prebivalištem u Zagrebu, Mikulići odvojak 7c, 

oslobađa se od optužbe

 da bi kao odgovorna osoba u pravnoj osobi DAJA-DOJA j.d.o.o., Mikulići odvojak 7c, Zagreb u ostavljenom roku od 15 dana, odnosno od 4. veljače 2025. do 19. veljače 2025. nije dostavio Gradskom uredu za obnovu, izgradnju, prostorno uređenje, graditeljstvo i komunalne poslove vjerodostojne podatke o osobi koja je u vrijeme počinjenja prekršaja 9. travnja 2024. u 13:34 sati upravljala vozilom ZG 6858-IT (HR) na lokaciji Ilica 191a, Zagreb,

pa da bi time počinio prekršaj iz čl. 229. st. 7. Zakona o sigurnosti prometa na cestama.
	
	II. Temeljem čl. 140. st. 2. Prekršajnog zakona, trošak prekršajnog postupka pada na teret proračunskih sredstava ovog suda. 

Obrazloženje

	1. Grad Zagreb, Gradski ured za obnovu, izgradnju, prostorno uređenje, graditeljstvo i komunalne poslove, klasa: 340-07/24-03/30267 izdao je 18. lipnja 2025. obavezni prekršajni nalog protiv okrivljenika, zbog djela prekršaja činjenično i pravno opisanog u izreci ove presude, na koji nalog je okrivljenik  pravovremeno uložio prigovor te je nalog stavljen izvan snage u proveden je žurni prekršajni postupak. 
	2. Žurni postupak je proveden bez nazočnosti i ispitivanja okrivljenika, a što i nije na njegovu štetu. 
3.  Razmotrivši obavezni prekršajni nalog koji se transformirao u optužni prijedlog sud je našao da djelo koje se okrivljeniku stavlja na teret, nije prekršaj jer činjenični opis djela prekršaja ne sadrži sve odlučne činjenice koje moraju biti navedene isključivo u činjeničnom opisu prekršaja.
4. Okrivljeniku se stavlja na teret da kao odgovorna osoba u pravnoj osobi DAJA-DOJA j.d.o.o., Mikulići odvojak 7c, Zagreb u ostavljenom roku od 15 dana, odnosno od 4. veljače 2025. do 19. veljače 2025. nije dostavio Gradskom uredu za obnovu, izgradnju, prostorno uređenje, graditeljstvo i komunalne poslove vjerodostojne podatke o osobi koja je u vrijeme počinjenja prekršaja 9. travnja 2024. u 13:34 sati upravljala vozilom ZG 6858-IT (HR) na lokaciji Ilica 191a, Zagreb, pa da je time počinio prekršaj iz čl. 229. st. 7. Zakona o sigurnosti prometa na cestama. 
	5. Odredbom čl. 229. st. 3. i 4. Zakona o sigurnosti prometa na cestama je propisano:
„3) Vlasnik vozila odnosno korisnik dužan je, na zahtjev policijskog službenika ili službene osobe jedinice lokalne samouprave koja obavlja poslove iz članka 5. stavka 4. ovoga Zakona, dati vjerodostojan podatak o osobi koja je upravljala vozilom u vrijeme počinjenja prekršaja, a pritom se dostava podataka o više osoba koje su upravljale vozilom u vrijeme počinjenja prekršaja ne smatra dostavom vjerodostojnih podataka o identitetu osobe kojoj je dao vozilo na upravljanje.
(4) Kad je vlasnik vozila, kojim je počinjen prekršaj propisan ovim Zakonom, pravna osoba, podatke iz stavka 3. ovoga članka dužna je dati odgovorna osoba u pravnoj osobi.“
6. Odredba čl. 229. st. 7. Zakona o sigurnosti prometa na cestama propisuje: "Novčanom kaznom u iznosu od 660,00 do 1990,00 eura kaznit će se za prekršaj vlasnik vozila ili odgovorna osoba u pravnoj osobi odnosno korisnik vozila ako, u roku od 15 dana, ne da vjerodostojan podatak o osobi koja je upravljala vozilom u vrijeme počinjenja prekršaja." 
	7. Razvidno je da je za počinjenje prekršaja odlučna činjenica da je osoba koja obvezna dostaviti podatke o vozaču, vlasnik vozila ili korisnik vozila. 
8. Prema postavljenom činjeničnom opisu terećenog prekršaja okrivljenik kao odgovorna osoba pravne osobe DAJA-DOJA j.d.o.o., Mikulići odvojak 7c, Zagreb, a u optužbi nije navedena bitna i odlučna činjenica tj. da bi sporno vozilo (s kojim je počinjen prekršaj) bilo u vlasništvu odnosno na korištenju pravne osobe u kojoj je okrivljenik odgovorna osoba.
	9. Stoga, iz tako postavljenog činjeničnog opisa ne proističe zakonsko obilježje terećenog prekršaja tako da prekršaj na način kako se to okrivljeniku stavlja na teret, po propisu nije prekršaj iz čl. 229. st. 7. Zakona o sigurnosti prometa na cestama, radi čega je valjalo odlučiti kao u izreci ove presude i na temelju čl. 182. t. 1. Prekršajnog zakona donijeti odluku kojom se okrivljenik oslobađa optužbe. 
	10. Kako je okrivljenik oslobođen optužbe, to je shodno tome odlučeno da troškovi prekršajnog postupka padaju na teret proračunskih sredstava suda. 

Ova presuda je pravomoćna.
Protiv presude žalba nije dopuštena. 

U Zagrebu 23. ožujka  2026.

    Zapisničarka								      Sudac
  Danijela Brebrić							          Valerija Radić

Presuda se dostavlja: 
1. okrivljeniku Dean Stanković, Zagreb, Mikulići odvojak 7c
2. tužitelju, Grad Zagreb, Gradski ured za prostorno uređenje, izgradnju Grada, graditeljstvo i komunalne poslove, Jagićeva 31, 10000 Zagreb 
3. Pismohrana, ovdje 

